金像獎2024|姜大衛奪「最佳男配角」 收過百短訊覆唔停:4點先瞓
《第四十二屆電影金像獎》昨晚(14)完滿結束,姜大衛(John哥)首次憑電影《白日之下》擊敗其他對手,勇奪「最佳男配角」,苦等73年終踏上頒獎禮台上。
今日(15/4)John哥現身尖沙咀出席無綫熱播劇集《《逆天奇案2》「祝捷會」。John哥接受《香港01》訪問時說:「其實尋晚攞完獎之後,心情都未平伏,今日出席《逆天奇案2》活動,我又開心多一次,因為佢哋寫咗一張心意卡畀我,令我好意外。同埋今日呢個活動正好在中午時間搞,變咗我都有時間休息,因為尋晚完咗頒獎禮之後,天下一老闆古生(古天樂)請我哋一大班人去咗打邊爐,都食到2點先走,加上成百幾個訊息要覆,都搞到成4點先瞓,因為實在太攰,一撻落床就瞓着,係好好瞓。」